**БІЛІМ, ҒЫЛЫМ, ТӘЖІРИБЕ**

***Мақала авторы: Әбдіқадырова А.Қ.***

***Әл-Фараби ҚазҰУ, 2 курс докторанты, лингвистика***

***Ғылыми жетекшісі: Кузембекова Ж.Ж.,PhD,доцент м.а.***

Білім және ғылым жолына деген қызығушылығы бар жас ғалымдарға жоғары оқу орнында тәжірибе қалай жүзеге асатыны, әр кезеңде қандай тәжірибеден өтетіні алаңдаушылық туғызары сөзсіз. Бәрімізге мәлім әрбір ұстаз мейлі бакалаврды болсын немесе магистратураны оқып жүргенде педагогикалық іс-тәжірибен өтеді. Бұл болашақ маман иесі үшін үлкен тәжірибе болып табылады. Ең алғаш ұстаздыққа қадам басқан студенттер мектеп қабырғасында алған білімдерін оқушылармен бөліседі, оқушылармен қалай жұмыс жасау керектігін үйренеді. Тәжірибелі ұстаздардан тәлім алады. Әрі тәжірибеден өту барысында педагог мамандығын таңдау шешімдерінің дұрыс-бұрыстығына көз жеткізеді. Сондай-ақ магистратураны оқып жүрген магистранттар ендігі кезекте университет қабырғасында озық тәжірибеден өтеді. Дәріс, семинар сабақтарын студенттерге береді. Білім алушы студенттер оқушыларға қарағанда ересек, баға үшін оқымайтындығымен ерекшеленеді. Яғни педагог университет қабырғасында сабақ беру, мектеп қабырғасынан қарағанда өзгеше екендігін ұғынады. Ал докторантураға оқуға түскенде, одан да жоғары оқу орнында сабақ бергенімен, тек білім алушы магистранттардың жас-ерекшелігін ғана емес, олардың білім мен ғылымға деген құштарлығын анық байқайсыз. Сондықтан осындай тәжірибелі магистранттармен жұмыс жасау да оңай әрі қызықты болады.

Докторантурада педагогикалық іс-тәжірибе екінші семестрден бастап жүзеге асады. Отандық ғылыми жетекші – әдіскер болып тағайындалады. Әдіскердің кез-келген сабағын аптасына бір рет өтіп отыру қажет болады. Әрине, алғашында екі аптадай пассивті практикадан өту барысында, барлық тәжірибелі ғалымдардың сабақтарынан тәжірибе жинақтайды. Мәселен әл-Фараби атындағы ҚазҰУ-да білікті оқытушылар өте көп. Ф,ғ.к., доцент Таусоғарова А.Қ., ф.ғ,д., профессор Ибраева Ж.К., ф.ғ.к., доцент Мамбетова М.К., Ph.D Кузембекова Ж.Ж. және де басқа да профессорлардан, озық тәжірибелі мамандардан білім мен тәжірибе алдық. Тәжірибеден өту барысында ашық семинар және дәріс сабақтарын да өту қажет болады. Сабақтарыңызға басқа докторанттар, педагог, психолог, кафедрадағы педагогикалық іс-тәжірибе жетекшісі де қатысады. Сабақ соңында өз пікірлерін қалдырып, талқылау болады. Бұл керемет тәжірибе алмасу кемшіліктеріңіз болса соны түзетуге үлкен мүмкіндік.

Тағы бір университет қабырғасында болатын практикалардың бірі – зерттеу практикасы. Зерттеу практикасы осы соңғы 2-3 жылдан бастап орындалып келе жатыр. Бұл зерттеу практикасы уақытты тиімді, әрі пайдалы өткізуге тигізер әсері зор. Себебі докторанттарға арнайы тапсырмалар өз зерттеу тақырыбына сай беріледі. Мысалы, «Әлемнің этнолингвистикалық әртүрлілігі және түркі мұрасы» атты халықаралық конгресіне төрт бағыты бойынша ф.ғ.д., профессор Шаймерденова Н.Ж. докторанттардың мақала тақырыбын рәсімдеп, сол конгреске белсене қатысуына себепкер болды. Мақала диссертация тақырыбына сайкес болғандықтан біршама ізденулер әдебиеттерді жинақтауға да өз септігін тигізді.

 Әл-Фараби атындағы ҚазҰУ-нің «Түркология және тіл теориясы» кафедрасының білім алушылары үшін оқу кезеңінің екінші курсында екі семестр бойы зерттеу практикасы болады. Екінші семестр бойынша берілетін тапсырмалар да ҚазҰУ-дың Түркітану және алтайтану ғылыми зерттеу институтында өтті. Біле белсеңіздер бұл әл-Фараби кітапханасында жаңа ашылған институт. Осы жолы да берілген тапсырма алдыңғы уақыттарда болатын жеке диссертация тақырыбына сай келетін немесе байланысы болатын Аманжолов, Қайдаров, Сыздық, Жұбанов, Дулати ғұлама ғалымдарымыздың мерейтойларына арналған конференцияларға қатысуымызға себепкер болып отыр. Сол себептен зерттеу практикасына жауапты ф.ғ.д., профессор Шаймерденова Н.Ж., ф.ғ.к. Қортабаева Г.Қ. сынды ұстаздарға алғысымыз шексіз.

Болашақта білім жолын қара шаңырақ Әл-Фараби атындағы ҚазҰУ-да жалғастырамын деген әрбір талапкер, ғылымға қызығушылығы бар жас мамандар үшін берілген мәліметтердің бір пайдасы тисе – үміттің ақталғаны.